Karol Konárik

Karol Konárik (* 19. máj 1949, Žilina) je slovenský spevák, podnikateľ a bol poslancom Národnej rady Slovenskej republiky za koalíciu HZDS a RSS (HZDS) vo volebnom období 1994 – 1998.

Zo života 
Hudobné vzdelanie získal absolvovaním Konzervatória v Žiline. Po prvýkrát začal spievať v Juhoslávii v meste Pula v roku 1969.

So skupinou Scarabeus, päť rokov spieval v oblastiach Blízkeho a Ďalekého východu. Vystupoval napríklad v týchto krajinách: Francúzsko, Švédsko, Švajčiarsko, Nemecko, Kuvajt, Nórsko, Dánsko, Írsko, Sovietsky zväz. Svoje hudobné vystúpenia mali okrem iných predstavení napr. v hoteloch a na zámorských lodiach 
V skupine Scarabeus pôsobili: Karol Konárik (spev), Judita Ivaničová (spev), Dalimíra Peštová (spev), Milan Koreň (klávesy), František Kačáni (basgitara), Zoltan Koncz (bicie), Dušan Hájek (bicie), Milan Seidl a Ladislav Černák.

Profesionálnu spevácku kariéru skončil v roku 1989, keď začal podnikať. Neskôr už spieval len príležitostne. Okrem rôznych relácii vystupoval napr. v programe Slovenskej televízie s názvom Repete.

Podnikať začal pred rokom 1989. O niečo neskôr založil sieť minilabov na výrobu a spracovanie fotografiií. Neskôr sa stal majiteľom pivovarov v privatizácii. Boli to pivovary:
Martiner v Martine v roku 1992, Gemer v Rimavskej Sobote, Popper v Bytči a pivovar v Ilave.  V roku 1999 pivovary Martiner a Gemer predal firme Heineken.

Vlastní hotel Kaskády v Sielnici pri Banskej Bystrici. Svoje podnikateľské aktivity rozšíril aj o podnikanie v Chorvátsku. Tiež vlastní lodenicu na výrobu lodí. Je ženatý, má štyri deti - Katarínu, Moniku, Karola ml. a Mariána. V roku 2006 naspieval duet „Život je boj“ s Robom Kazíkom na albume To som ja.

Piesne

Najznámejšie hity 
 „Júlia si čarovná“ - (Milan Koreň / Alojz Čobej)
 „Koľko láska máva očí“ - (Milan Koreň / Alojz Čobej) 
 „Láska má párik krídel“ - (Johannes Bouwens / Ľuboš Zeman)
 „Veronika“ - (Milan Koreň / Alojz Čobej) 
 „Rozchod“ - (Ciro Dammicco / Ľuboš Zeman)
 „Tak sa túlam“
 „Všedný príbeh“

Piesňová tvorba

Diskografia 
 1975 V srdci lásku mám - Jezinky/Obloha spieva - Karol Konárik a Jezinky - Opus 91 43 0366 h, 
 1975 Láska má párik krídel/Záleží ti málo na tom - Opus 91 43 0398 h,  
 1977 Balón - skupina Ľuba Beláka/Trikrát hádaj Veronika - Karol Konárik - skupina Scarabeus - Opus 91 43 0447 h,  
 1977 Karol Konárik a Scarabeus - Opus 9113 0511, LP
 1982 Šťastný návrat - Opus
 1995 Karol Konárik - Hity 1975 - 1995 - SQ Music, MC, CD
 2006 To som ja - RK Centrum, CD
 2007 20 Naj  - Opus EAN 8584019 275229, CD
 2013 Môj splnený sen - RK Centrum, 2CD  (aranžmány a réžia: Pavel Zajáček)

Kompilácie 
 1974  Bratislavská lýra '74 - Opus, LP, B5. „Nezabudni spomínať“.
 1988 Až sa znova narodím - Opus -09. „S láskou sa má hrať stále fér“ (Spievajú Daja Peštová a Karol Konárik,hrá skupina KK Company) 
 1993 Repete 1 - H & V jumbo records - „Júlia si čarovná“
 1995 Hity 1975-1995 - SQ Music - „Kolombína“ (Orchester Pavla Zajačka)
 1995 Hity 1975-1995 - SQ Music - „Júlia si čarovná“ (Orchester Pavla Zajačka)
 1995 Hity 1975-1995 - SQ Music - „Veronika“ - (Orchester Pavla Zajačka)
 1995 Repete Gala - Ena records  -04. „Júlia si čarovná“/14. „Rozchod“
 1995 Repete Gala 2 - Ena records -11. „Veronika“ 
 1997 Repete Gala 3 - Ena records -02. „Láska má párik krídel“/13. „Koľko láska máva očí“
 2005 Retrohity - Slovak radio records - 12. „Júlia si čarovná“ 
 2007 20 Naj Retro Vianoce - Opus - 12. „Mrazivý dych (Shame, It's A Shame)“

Referencie

Externé odkazy 
 zdroj článku  Trend - autor: Pavel Kováč

Slovenskí popoví speváci
Slovenskí politici
Poslanci NR SR (1994 – 1998)
Osobnosti z Višňového (okres Žilina)